钦定古今图书集成/理学汇编/学行典/第113卷 > 王阳明集 > 《寄诸弟》
## 钦定古今图书集成/理学汇编/学行典/第113卷 > 王阳明集 > 《寄诸弟》

屡得弟辈书，皆有悔悟奋发之意，喜慰无尽。但不知
弟辈果出于诚心乎？亦漫为之说云尔。本心之明，皎
如白日，无有有过而不自知者，但患不能改耳。一念
改过，当时即得本心。人孰无过，改之为贵。蘧、伯玉，大
贤也，惟曰欲寡其过而未能。成汤、孔子，大圣也，亦惟
曰“改过不吝，可以无大过”而已。人皆曰：“人非尧舜，安
能无过？”此亦相沿之说，未足以知尧舜之心。若尧舜
之心而自以为无过，即非所以为圣人矣。其相授受
之言曰：“人心惟危，道心惟微，惟精惟一，允执厥中。”彼
其自以为人心之惟危也，则其心亦与人同耳，危即
过也。惟其兢兢业业，尝加精一之功，是以能允执厥
中而免于过。古之圣贤，时时自见己过而改之，是以
能无过，非其心果与人异也。“戒慎不睹”，“恐惧不闻”者，
时时自见己之功过。吾近来实见此学有用力处，但
为平日习染深痼，克治欠勇，故切切预为弟辈言之，
毋使亦如吾之习染既深而后克治之难也。